**Školský poriadok**

**ÚVODNÉ USTANOVENIA**

Školský poriadok ZUŠ Ferka Špániho vydáva riaditeľka školy v zmysle zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, Vyhlášky MŠ SR č. 324/2008 Z. z. o základnej umeleckej škole a o jej zmene a doplnení.

**Čl. 1**

**Práva žiakov**

Žiakovi školy prináležia práva, ktoré sú zakotvené vo Všeobecnej deklarácii ľudských práv, Deklarácii práv dieťaťa (1959), Dohovore o právach dieťaťa (1989) a v ďalších deklaráciách a dokumentoch o ochrane práv dieťaťa, bez ohľadu na to, akej je rasy, pohlavia, náboženstva, zmýšľania, národnosti, sociálneho pôvodu alebo iného postavenia.

Žiak má právo na:

1. výchovu a vzdelávanie v zdravom a bezpečnom prostredí,
2. zabezpečenie ochrany proti fyzickému a duševnému násiliu,
3. úctu k svojej osobe, vierovyznaniu, svetonázoru a etnickej príslušnosti,
4. vlastný názor a slobodu prejavu, týmto právom nesmie ohrozovať bezpečnosť, zdravie, morálku a základné práva, povesť a slobody iných a svoje,
5. otvorenú komunikáciu v duchu zásad humanity a tolerancie,
6. vytvorenie organizácie výchovno – vzdelávacieho procesu primeraného jeho veku s dodržaním psychohygienických zásad,
7. výchovu a vzdelávanie primerané jeho veku, nadaniu, schopnostiam, záujmom a zdravotnému stavu
8. informácie od pedagogických zamestnancov v otázkach týkajúcich sa jeho výchovno-vzdelávacích výsledkov, priebežného hodnotenia a zdôvodnenie hodnotenia.

**Čl. 2**

**Podmienky štúdia**

1. Štúdium v ZUŠ F. Špániho je záujmové a prijatí žiaci sú povinní zúčastňovať sa na vyučovaní pravidelne podľa rozvrhu hodín.
2. Stupeň základného umeleckého vzdelania nenahrádza stupeň vzdelania podľa § 16 zákona 245/2008.
3. O prijatí žiaka a jeho zaradení do príslušného ročníka vydáva rozhodnutie riaditeľka školy na základe vykonanej talentovej skúšky a posúdení predpokladov na štúdium.
4. Prijatý žiak, alebo jeho zákonný zástupca, prispieva na čiastočnú úhradu nákladov na štúdium (školné). Výšku príspevku určuje zriaďovateľ školy (Mesto Žilina ) všeobecne záväzným nariadením.
5. Platba školného sa uskutočňuje elektronicky alebo šekom podľa aktuálnych pokynov, ktoré žiaci dostanú od svojich triednych učiteľov.
6. **Ak žiak alebo zákonný zástupca žiaka písomne požiada o predčasné ukončenie štúdia,** **riaditeľ školy môže štúdium predčasne ukončiť posledným dňom mesiaca nasledujúcom po mesiaci, v ktorom bola predložená žiadosť o predčasné ukončenie štúdia.**
7. O odpustení poplatkov školného z dôvodu sociálnej odkázanosti môže rozhodnúť iba zriaďovateľ, a to po predložení žiadosti a potvrdenia o poberaní dávok v hmotnej núdzi. Tieto žiadateľ predloží zriaďovateľovi prostredníctvom riaditeľky ZUŠ F. Špániho na predpísanom tlačive. V ostatných prípadoch školné nemožno odpustiť.
8. Zo štúdia môže byť žiak vylúčený z dôvodov dlhodobej neospravedlnenej neprítomnosti na vyučovaní, alebo z dôvodu neuhradených platieb školného, a to po prerokovaní pedagogickou radou na konci 1., alebo 2. polroka.

**Čl. 3**

**Spôsob kvalifikácie a hodnotenia**

1. Žiaci prípravného štúdia sa neklasifikujú, ich štúdium je prípravou na prijatie na

základné štúdium. Podmienku prijatia na základné štúdium je splnenie požadovaných predpokladov a hodnotenie s odporúčaním triedneho učiteľa. Toto hodnotenie s odporúčaním pokračovať alebo nepokračovať v základnom štúdiu sa vykonáva slovne na konci školského roka po absolvovaní prípravného štúdia na tlačive schválenom Ministerstvom školstva, vedy, výskumu a športu SR.

1. Prospech žiaka v základnom štúdiu a v štúdiu pre dospelých sa v jednotlivých predmetoch klasifikuje stupňami:

1.stupeň – výborný,

2.stupeň – chválitebný,

3.stupeň – uspokojivý,

4.stupeň – neuspokojivý.

1. Celkové hodnotenie žiaka na konci prvého polroka a druhého polroka sa vyjadruje stupňami:
2. prospel s vyznamenaním,
3. prospel,
4. neprospel
5. Do vyššieho ročníka postupuje žiak, ktorý dosiahne na konci druhého polroka, alebo po opravných skúškach aspoň stupeň celkového hodnotenia prospel.
6. Žiak, ktorý je na konci druhého polroka klasifikovaný z niektorého predmetu okrem hlavného predmetu stupňom neuspokojivý, môže vykonať opravnú skúšku.
7. Z hlavného predmetu nie je možná opravná skúška, žiak nemôže pokračovať v štúdiu.
8. Opravné skúšky sa konajú posledný týždeň letných prázdnin. Termín opravných, ako aj iných skúšok, určuje riaditeľka školy.
9. Riaditeľka školy vo zvlášť odôvodnených prípadoch (napr. dlhodobá hospitalizácia, dlhodobá pracovná stáž rodičov) môže prerušiť štúdium žiakovi na jeho žiadosť, alebo na žiadosť jeho zákonného zástupcu maximálne na jeden rok. Žiadosť sa podáva

písomne. Po prerušení štúdia žiak je povinný vykonať vstupné skúšky pred trojčlennou komisiou. Pokračovať v štúdiu môže pod ľa výsledkov skúšok a rozhodnutia komisie.

1. Prvá časť prvého stupňa základného štúdia, druhá časť prvého stupňa základného štúdia, druhý stupeň základného štúdia a štúdium pre dospelých sa ukončujú záverečnou skúškou.
2. Podľa vyhlášky Ministerstva školstva Slovenskej republiky č. 324/2008 Zb. z. o základnej umeleckej škole § 7 ods. 2 ak žiak alebo zákonný zástupca žiaka neuhrádza čiastočnú úhradu nákladov, možno štúdium ukončiť len k 31. januáru alebo k 30. júnu.

**Čl. 4**

**Dochádzka žiakov do školy**

1. Žiak dochádza na vyučovanie pravidelne a včas podľa rozvrhu hodín.
2. Žiak je povinný sa zúčastňovať na činnostiach, ktoré škola organizuje a iných

podujatiach, ktoré naplánoval spoločne so svojim triednym učiteľom.

1. Vyučovanie a podujatia školy môže žiak vymeškať pre chorobu, vážnu udalosť v rodine, pre veľmi nepriaznivé počasie a nepredvídané dopravné pomery.
2. Ak žiak chýba na vyučovaní z vopred známych dôvodov, je povinný on alebo zákonný zástupca žiaka to včas oznámiť triednemu učiteľovi. Ak ostal doma pre vopred známu príčinu bez oznámenia, triedny učiteľ nemusí vymeškané hodiny ospravedlniť.
3. Z určitých závažných dôvodov môže zákonný zástupca žiaka vopred požiadať

o uvoľnenie z vyučovania i na niekoľko dní. Do troch dní uvoľniť žiaka je v kompetencii triedneho učiteľa. Na viacej dní, po predložení žiadosti, môže uvoľniť žiaka riaditeľka školy.

1. Každú neúčasť na vyučovaní je žiak povinný ospravedlniť hodnoverným dokladom alebo písomným ospravedlnením rodiča (zákonného zástupcu žiaka).
2. Za neospravedlnené hodiny môže byť žiak vylúčený z ďalšieho štúdia v škole.
3. Žiaci sa riadia rozvrhom, ktorý majú zaznačený v žiackej knižke. Rozvrh vyučovania hudobnej náuky je vyvesený pri učebni v priestoroch chodby. V prípade, že sa žiak nedostaví na vyučovanie z vlastnej viny, vyučovacia hodina sa nenahrádza*.*
4. Taktiež sa nenahrádzajú vyučovacie hodiny, v čase ktorých sú učitelia povinní zúčastniť sa akcií, ktoré organizujú nadriadené orgány.

**Čl. 5**

**Príchod, správanie sa žiakov na vyučovaní a nakladanie so školským majetkom**

1. Žiak na vyučovanie prichádza v takom časovom predstihu , aby 5 – 10 minút pred začiatkom hodiny bol na svojom mieste s pripravenými učebnými pomôckami.
2. Do budovy vchádzajú žiaci hlavným vchodom.
3. Žiak si pred vstupom do budovy školy dôkladne očistí obuv. V triede a školských priestoroch je každý žiak povinný zachovať čistotu, chrániť školský majetok a udržiavať poriadok. Žiaci sa prezúvajú na chodbe pri vchode, do tried vstupujú v prezuvkách. Ak žiak úmyselne alebo z nedbalosti poškodí školský majetok, jeho rodičia alebo zákonný zástupca sú povinní túto škodu nahradiť.
4. K pedagogickým pracovníkom a zamestnancom školy sa správa zdvorilo a úctivo, pri

stretnutí ich pozdraví.

1. Ak počas vyučovania vstúpi do triedy dospelá osoba, zdravia žiaci „Dobrý deň“, pri odchode „Do videnia“, pričom nevstávajú.
2. Žiak bez povolenia nesmie opustiť svoju učebňu. Triedu alebo pracovné miesto môže žiak opustiť len so súhlasom vyučujúceho. Pri kolektívnom vyučovaní odchádzajú z učebne spoločne pod vedením príslušného vyučujúceho.
3. Ak sa žiak na vyučovanie nepripravil alebo nevypracoval domácu úlohu, ospravedlní sa vyučujúcemu pred začatím hodiny a uvedie dôvod svojej nepripravenosti.
4. Ak chce žiak odpovedať, alebo sa vyučujúceho na niečo opýtať, musí sa prihlásiť zdvihnutím ruky (pri kolektívnom vyučovaní).
5. Pri návšteve koncertnej siene základnou zásadou je chodiť vždy načas. Počas predstavenia je nevhodné:

* rozprávať sa,
* čokoľvek žuť a cmúľať,
* šuchotať s papierikmi
* pobehovať v sále počas vystúpenia,
* vychádzať a vchádzať počas interpretácie

1. Žiaci ZUŠ F. Špániho sa na verejných koncertoch a iných vystúpeniach riadia podľa pokynov vedúceho učiteľa. Dodržujú miesto a termín sústredenia. Neprítomnosť žiaka aj na kultúrnych podujatiach, či súťažiach je zákonný zástupca povinný oznámiť včas učiteľovi hlavného predmetu osobne, telefonicky alebo písomne.
2. Ak žiak nemôže prísť do školy pre vážnu príčinu, ktorá je vopred známa, požiada jeho rodič (zákonný zástupca), alebo triedny učiteľ ZŠ o uvoľnenie z vyučovania.
3. Ak sa žiak nezúčastní na vyučovaní z vážnych zdravotných, rodinných udalostí a pod., sú rodičia (zákonný zástupca) povinní dôvod neprítomnosti uviesť v žiackej knižke (resp. inou formou: oznámiť telefónom, osobne a pod.).
4. Záškoláctvo a neospravedlnené hodiny sú dostatočným dôvodom pre vylúčenie žiaka zo ZUŠ F. Špániho. Konečné rozhodnutie prislúcha riaditeľke školy na základe návrhu pedagogického kolektívu.
5. Žiak ZUŠ F. Špániho je povinný každé svoje vystúpenie, ktoré neorganizuje ZUŠ F.

Špániho, oznámiť triednemu učiteľovi školy a požiadať o jeho súhlas. Pri nesplnení si tejto povinnosti, hrozí žiakovi postih zo strany vedenia školy.

1. Žiaci dodržiavajú zásady bezpečnosti pri práci, s ktorými boli oboznámení triednymi učiteľmi v skupinovom vyučovaní. Sú povinní počas vyučovania, prestávok a na

podujatiach organizovaných školou chrániť svoje zdravie a zdravie svojich spolužiakov.

Zakázané sú všetky zdraviu škodlivé činnosti (nemanipuluje bez vedomia svojho učiteľa s elektronickými zariadeniami, s hudobnými nástrojmi, príp. inými pomôckami; nemanipuluje s otvoreným ohňom.). Je prísne zakázané manipulovať s ventilmi na radiátoroch na chodbách, nevysedávať a nevykláňať sa na zábradliach školy. V prípade úrazu alebo náhleho ochorenia, žiak ihneď informuje vyučujúceho alebo najbližšiu dospelú osobu.

1. Žiaci, ktorí sa správajú príkladne, vzorne a svedomito si plnia svoje povinnosti, môžu dostať pochvalu, príp. vecnú odmenu.
2. Manipulovať s didaktickou technikou, svetelnými vypínačmi, oknami, žalúziami, môžu

žiaci len so súhlasom pedagóga a pod jeho dozorom.

1. Všetky písomnosti a potvrdenia si žiaci vybavujú prostredníctvom pedagóga hlavného predmetu.
2. Žiaci majú zákaz fajčiť, požívať alkohol a iné omamné látky. V žiadnom prípade ich nesmú priniesť do školy ani na žiadne školské podujatie. Porušenie tohto zákazu sa bude posudzovať ako hrubé porušenie školského poriadku s následným prijatím prísnych opatrení.
3. Za hrubé porušovanie školského poriadku sa bude tiež považovať i vedomé ubližovanie spolužiakom, vedomé poškodzovanie školského majetku a krádeže.
4. Žiaci, ktorí porušujú pravidlá školského poriadku, môžu byť vylúčení zo štúdia v ZUŠ F. Špániho.
5. Žiak nesmie poškodzovať školskú budovu a jej vnútorné zariadenie. Úmyselné poškodenie alebo aj poškodenie z nedbanlivosti je žiak povinný v plnej miere uhradiť.
6. Učebnice, notový materiál, knihy a zošity každý žiak udržuje v čistote a je povinný zabrániť ich poškodeniu. Ak žiak v priebehu šk. roka poškodí školskú knihu, noty, musí zaplatiť podľa percentuálneho určenia. V prípade straty vypožičanej pomôcky je žiak povinný uhradiť ju v plnej výške.
7. Ak žiak prechádza z našej školy do inej ZUŠ, vypožičané materiály vráti škole.
8. Všetky vypožičané školské predmety (učebnice, nástroje, kostýmy, knihy, noty atď.) vráti žiak škole na konci každého školského roka.
9. Rôzny majetok ZUŠ si žiak vypožičia na školský rok na podpis.
10. Žiaci LDO a TO majú povinnosť starať sa o kostým, ktorý je žiakovi ušitý a v prípade jeho straty musia zaplatiť jeho celú sumu.

**Čl. 6**

**Prevádzka a vnútorný režim školy.**

1. Priestory školy sú v prevádzke v čase od 7:00 do 19:45 hod.
2. Vyučovanie v priestoroch ZUŠ F. Špániho sa riadi rozvrhom hodín, ktorý je u každého učiteľa individuálne spracovaný a schválený riaditeľkou školy. Žiak je s týmto rozvrhom oboznámený na začiatku školského roka a je povinný sa ním riadiť, pokiaľ sa s vyučujúcim nedohodne na jeho prípadnej zmene. O zmene je triedny učiteľ povinný informovať riaditeľku školy, alebo jeho zástupcu a vykonať zmenu aj v centrálnej evidencii.
3. Dochádzka žiaka je evidovaná v triednej knihe, triedny učiteľ je povinný viesť evidenciu prítomnosti, alebo neprítomnosti na každej hodine a u každého žiaka.
4. Ak sa žiak nemôže dostaviť na vyučovanie, je povinný ospravedlniť sa podľa možnosti vopred (v prípade neplnoletého žiaka ospravedlňuje rodič), a to osobne, telefonicky, prípadne doložením lekárskeho potvrdenia, alebo písomného ospravedlnenia – podpisu rodiča v žiackej knižke v rubrike pre príslušný deň. Vyučujúci urobí o ospravedlnení záznam v triednej knihe, resp. žiackej knižke.
5. V prípade zastupovanej hodiny sa označí v dokumentácii písmenom Z .
6. Ak žiak vynechá 3-krát po sebe vyučovaciu hodinu bez ospravedlnenia, je nutné písomne oboznámiť rodičov (zák. zástupcu). Pri vymeškaní viac ako 10 neospravedlnených vyučovacích hodín, žiak môže byť vylúčený.
7. V budove sa zdržujú žiaci len v čase nevyhnutnom, bezprostredne pred a po vyučovaní.
8. Žiak sa v priestoroch školy zdržiava iba v čase svojho rozvrhu hodín, v čase nevyhnutne potrebnom na prípravu, resp. presun na jednotlivé predmety a počas podujatí organizovaných školou (nácviky, koncerty a pod.). V tomto čase je nad žiakmi zabezpečený pedagogický dozor.
9. Počas voľných hodín sa žiak zdržiava vo vyhradených priestoroch, pričom sa správa tak, aby nerušil vyučovací proces.
10. Do budovy ZUŠ F. Špániho vstupujú len oprávnené osoby, t. j. zamestnanci, žiaci, rodičia a osoby sprevádzajúci svoje deti na vyučovanie, alebo na podujatia organizované školou a osoby, ktoré prichádzajú do budovy z pracovných dôvodov. Pohyb ostatných osôb v škole nie je povolený.
11. Pred vstupom do učebne sa žiak prezuje, alebo použije ochranné návleky. Na vyučovanie tanečného odboru si prezlieka cvičný úbor a na vyučovanie výtvarného odboru nosí ochranný odev.
12. Žiaci tanečného odboru sa prezliekajú v šatniach, kde si odkladajú obuv a oblečenie.
13. Nosenie cenných vecí, alebo vyššej finančnej hotovosti na vyučovanie sa neodporúča, nakoľko škola nepreberá zodpovednosť za ich stratu, alebo poškodenie.
14. Do priestorov školy je zakázané z bezpečnostných dôvodov vstupovať v kolieskových korčuliach, so skateboardom, na bicykli alebo na iných dopravných prostriedkoch.
15. Ak žiak prichádza do školy na bicykli, je povinný uložiť si ho do stojana pred vchodom budovy a vo vlastnom záujme uzamknúť. Škola však nezodpovedá za prípadné škody.

**Čl.7**

**Práva a povinnosti zákonného zástupcu.**

1. Zákonný zástupca má právo vybrať pre svoje dieťa školu alebo školské zariadenie, ktoré poskytuje výchovu a vzdelávanie podľa tohto zákona, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy.
2. Zákonný zástupca žiaka má právo:

* žiadať, aby sa v rámci výchovy a vzdelávania v ZUŠ F. Špániho poskytovali deťom a žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa zákona,
* oboznámiť sa s výchovno-vzdelávacím programom ZUŠ F. Špániho a školským poriadkom,
* byť informovaný o výchovno-vzdelávacích výsledkoch svojho dieťaťa,
* na poskytnutie poradenských služieb vo výchove a vzdelávaní svojho dieťaťa,
* zúčastňovať sa výchovy a vzdelávania po predchádzajúcom súhlase triedneho učiteľa ZUŠ F. Špániho ,
* vyjadrovať sa k výchovno-vzdelávaciemu programu školy prostredníctvom orgánov školskej samosprávy,
* byť prítomný na komisionálnom preskúšaní svojho dieťaťa po predchádzajúcom súhlase riaditeľky školy.

1. Zákonný zástupca žiaka je povinný:

* vytvoriť pre dieťa podmienky na prípravu na výchovu a vzdelávanie v škole a na plnenie

školských povinností,

* dodržiavať podmienky výchovno-vzdelávacieho procesu svojho dieťaťa určené školským poriadkom,
* dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
* informovať ZUŠ F. Špániho o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
* nahradiť škodu, ktorú žiak úmyselne zavinil.

1. Ak sa žiak nemôže zúčastniť na výchove a vzdelávaní v ZUŠ F. Špániho, jeho zákonný zástupca je povinný oznámiť škole bez zbytočného odkladu príčinu jeho neprítomnosti. Za dôvod ospravedlniteľnej neprítomnosti žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť žiaka na súťažiach.
2. Neprítomnosť maloletého žiaka, ktorá trvá najviac tri po sebe nasledujúce vyučovacie hodiny, ospravedlňuje jeho zákonný zástupca, vo výnimočných a osobitne odôvodnených prípadoch škola môže vyžadovať lekárske potvrdenie o chorobe žiaka alebo iný doklad potvrdzujúci odôvodnenosť jeho neprítomnosti.

Ak neprítomnosť žiaka z dôvodu ochorenia trvá dlhšie ako tri po sebe nasledujúce vyučovacie hodiny, predloží žiak, jeho zákonný zástupca alebo zástupca zariadenia potvrdenie od lekára.

1. Plnoletý žiak sa ospravedlňuje sám spôsobom uvedeným v predchádzajúcich dvoch odsekoch (4 až 5).

**Čl.8**

**Ďalšie podmienky výchovy a vzdelávania.**

1. V ZUŠ F. Špániho sa zakazuje činnosť politických strán a politických hnutí a ich propagácia.
2. V ZUŠ F. Špániho sa nepovoľuje reklama, ktorá je v rozpore s princípmi a obsahom výchovy a vzdelávania alebo ďalšími negatívnymi činnosťami spojenými s výchovou a vzdelávaním, reklama a predaj výrobkov ohrozujúcich zdravie, psychický alebo morálny vývin detí a žiakov.
3. V ZUŠ F. Špániho sa zakazuje poskytovanie alebo sprístupňovanie informácií alebo zneužívanie informačných prostriedkov, ktoré by mohlo viesť k narušeniu mravnosti.

**Čl.9**

**Podmienky na zaistenie bezpečnosti a ochrany zdravia žiakov a ich ochrany pred sociálno-patologickými javmi, diskrimináciou, alebo násilím.**

1. Každý zamestnanec školy má povinnosť dbať na ochranu osobnosti žiaka, a na ochranu jeho osobných údajov. Pred nástupom na štúdium rodič podpisuje prihlášku, ktorej súčasťou je informovaný súhlas s poskytnutím tých údajov, ktoré sú nevyhnutne potrebné pre identifikáciu žiaka a kontakt so zákonnými zástupcami. Ostatné údaje rodič, resp. žiak nie je povinný poskytovať.
2. Škola má povinnosť dbať na ochranu žiaka pred vplyvmi, ktoré by mohli ohroziť jeho mravný vývoj.
3. V budove školy a jej bezprostrednom okolí platí zákaz fajčenia, požívania alkoholu, alebo iných návykových látok. Tento zákaz sa vzťahuje tak na žiakov, ako aj zamestnancov školy. V prípade podozrenia z požitia alkoholu, alebo návykových látok je riaditeľka ZUŠ F. Špániho oprávnená požiadať technika BOZP o vykonanie dychovej skúšky. V prípade pozitívneho nálezu ide o hrubé porušenie tohto poriadku, resp. pracovného poriadku pre zamestnancov a riaditeľka ZUŠ F. Špániho postupuje v súlade s príslušnými legislatívnymi predpismi.
4. Vo vzájomnom vzťahu so spolužiakmi nesmie žiak uplatňovať násilie, šikanovanie a ďalšie prejavy diskriminácie, či neznášanlivosti.
5. Učitelia počas vyučovania a počas mimoškolských aktivít nad žiakmi vykonávajú pedagogický dozor, ktorého úlohou je zaistenie bezpečnosti a ochrany zdravia žiakov školy.
6. Každý žiak je povinný rešpektovať pokyny vyučujúceho, alebo pedagóga, ktorý vykonáva dozor, aby svojim správaním neohrozil zdravie a bezpečnosť svoju, alebo iných osôb.
7. Riaditeľka ZUŠ F. Špániho v rámci prevencie ochrany zdravia a bezpečnosti pravidelne vykonávajú, alebo odborne zabezpečujú prehliadky priestorov školy a zariadení, s ktorými žiaci a zamestnanci prichádzajú do kontaktu. Ak by napriek tomu vznikla akákoľvek porucha, alebo nastala okolnosť, ktorá by mohla ohroziť bezpečnosť a zdravie osôb v objekte školy, alebo pri mimoškolských podujatiach, je povinnosťou učiteľa, ktorý vykonáva pedagogický dozor urobiť okamžité opatrenia na elimináciu rizika (prerušiť činnosť, opustiť miestnosť a pod.) a informovať o tom priameho nadriadeného zamestnanca.
8. Žiak bez dozoru pedagóga nesmie manipulovať s nástrojmi, s technikou, elektrickými zariadeniami, ostrými predmetmi, chemikáliami, alebo horľavinami.
9. V prípade potreby evakuácie z objektu školy odborne vyškolení určení zamestnanci školy organizujú odchod osôb z budovy podľa vypracovaného evakuačného plánu, ktorý je sprístupnený na všetkých chodbách budovy. Žiaci sú v takejto situácii povinní bezpodmienečne dodržiavať pokyny učiteľov vykonávajúcich nad nimi pedagogický dozor.
10. Žiakom ZUŠ F. Špániho sa so súhlasom školy umožňuje účasť na súťažiach.

**Čl. 10**

**Záverečné ustanovenia.**

1. So Školským poriadkom ZUŠ F. Špániho oboznámia triedni učitelia všetkých žiakov na začiatku školského roka, resp. pri nástupe na štúdium, o čom sú povinní vykonať zápis v triednej knihe, resp. žiackej knižke.
2. Školský poriadok bude umiestnený na viditeľnom mieste na chodbe ZUŠ F. Špániho.
3. Školský poriadok ZUŠ F. Špániho bol prerokovaný dňa 26.08.2024 pedagogickou radou.

V Žiline 26.08.2024

….........................................................

Mgr. Lenka Špalková

riaditeľka ZUŠ F. Špániho